《古剑行》
宋代·陈长方

不辨干将与莫耶，仗之使我心无邪。
光芒紫气射牛斗，知音今不乏张华。
百链精刚鸥冶手，一仗尚能清九有。
有时阴霭天地昏，匣中飞电金蛇走。
切玉如泥未足珍，终当化去乌足神。
愿与朱云斩邪佞，岂甘埋没延平津。
莫道承平便无用，长使奸雄毛骨竦。
上决浮云日月明，疾视羞为一夫勇。

作者简介：（1108—1148）宋福州长乐人，字齐之。人称唯室先生。陈侁子。高宗绍兴八年进士。为江阴军学教授，寓吴中，师从王蘋，隐居乡里，闭户研究经史，以教学者。其学主直指以开人心，使学者归于自得。有《步里客谈》、《尚书传》、《春秋传》、《礼记传》、《两汉论》、《唐论》、《唯室集》等。